Un accident cu opt victime, dintre care patru rănite grav, s-a produs, joi seara, pe DJ 151D Ungheni-Acăţari, în localitatea Ciba, între două autocamioane şi un autoturism.
„În urma accidentului au rezultat opt victime, patru cod verde, una cod galben şi trei cod roşu”, a anunţat Inspectoratul pentru Situaţii de Urgenţă „Horea” al judeţului Mureş.
Unul dintre tiruri a ieșit de pe șosea şi a intrat intr-o terasă, o victimă fiind prinsă sub vehicul.
La locul accidentului au fost alocate două autospeciale de stingere, o autospecială de descarcerare, o autospecială pentru transport personal şi victime multiple şi autospecială de intervenţie pentru accidente colective şi calamităţi, trei echipaje SMURD, dintre care unul cu medic, un echipaj din cadrul SAJ Mureş şi elicopterul SMURD.